ایراندا یاشایان تورکلرین ساییسی باره‌ده موختلیف قایناقلاردا، موختلیف سایی‌لارا راست گلمک اولار. ایراندا یاشایان تورکلرین ایدیعالارینا گؤره بۇ رقم ۲۰۱۱-جی میلادی ایلینده ۳۷ میلیونا قدر چاتماقدادیر. اتنولوگ سایتی‌نین وئردیگی آمار اساسیندا ۱۹۹۸–جی میلادی ایلده ایرانداکی موختلیف تورک خالقلاری'نین سایی‌سی ۲۷٫۴۰۰٫۰۰۰ نفر ایمیش. ایراندا یاشایان تورکلرین نۆفوسو ایله ایلگیلی کسین بیر رقم وئرمک اولماز. ایرانداکی تورکلرین نۆفوسو ۲۰۰۰–جی میلادی ایلینه قدر موختلیف قایناقلاردا ۲۵ میلیون، ۳۳ میلیون، ۲۰ میلیون، ۲۵ میلیون، اولاراق بیربیریندن فرقلی شکیلده وئریلمکده‌دیر. دونیا بانکاسی اؤلکه پروفیللری معلوماتینا گؤره ۶۶٫۱ میلیونلوق ایران نۆفوسوْنون ۴۲٪ تورکلر فورمالاشدیرماقدا اوْلوب، کی بۇ نیسبت‌ده تخمیناً ۲۵ میلیونلوق بیر تورک نۆفوسونو گؤسترمکده‌دیر. برندا شیفر ده یازدیغی مقاله‌لرده آذربایجان تورکلری‌نین سایی‌سین ایراندا ۱۳۸۵–جی هیجری گونشلی ایلینده ۲۵ میلیون نفر بیلیب.